חוק משק החשמל (תיקון מס' 14 - הוראת שעה), התשע"ז–2017
הצעת חוק פרטית, הכנסת ה-20
פורסם: ספר החוקים, חוברת 2656, עמ' 1104, 2017-08-06T00:00:00+03:00
החוק התקבל בקריאה השנייה ובקריאה השלישית ביום ב' באב התשע"ז (25 ביולי 2017). 
מטרת החוק היא לקדם ייצור חשמל מאנרגיה מתחדשת, באמצעות קביעת הוראות בחקיקה ראשית לשם יישום החלטת הממשלה מס' 542 מיום 20 בספטמבר 2015 בנושא הפחתת פליטות גזי חממה וייעול צריכת האנרגיה במשק (להלן – החלטת הממשלה). החלטת הממשלה קבעה בין היתר יעדים רב-שנתיים לייצור חשמל מאנרגיה מתחדשת, כך שבשנת 2025 יעמוד ייצור חשמל מאנרגיה מתחדשת על 13 אחוזים לפחות מסך צריכת החשמל, ובשנת 2030 – על 17 אחוזים מסך צריכת החשמל. 
בהתאם לכך, החוק מתקן את חוק החשמל, התשנ"ו-1996, וקובע בו, בהוראת שעה שתהיה בתוקף מיום פרסום החוק ברשומות ועד ליום ה' בטבת התשצ"א (31 בדצמבר 2030), את ההוראות המפורטות להלן:
1.	הסמכה מפורשת של שר התשתיות הלאומיות, האנרגיה והמים (להלן – השר) לגבש תכנית רב-שנתית לעניין ייצור חשמל מאנרגיה מתחדשת, שתכלול פעולות שיש לבצע בכל שנה לשם עמידה ביעדים הרב-שנתיים שנקבעו כאמור בהחלטת הממשלה;
2.	הקמת ועדה בין-משרדית לעניין ייצור חשמל מאנרגיה מתחדשת, שתפקידה להגיש לשר המלצות לשם עמידה ביעדים שנקבעו בהחלטת הממשלה, ובכלל זה המלצות לעניין צמצום או הסרה של חסמים לייצור חשמל מאנרגיה מתחדשת ולהקמת מיתקנים לייצור חשמל מאנרגיה מתחדשת. מאחר שתפקידה העיקרי של הוועדה הבין-משרדית הוא להביא לתיאום מרבי בין משרדי הממשלה השונים הנוגעים לנושא, נקבע כי הוועדה תהיה מורכבת מנציגים של משרדי הממשלה והרשויות הממשלתיות הנוגעות בדבר, ובראשה יעמוד מנכ"ל משרד התשתיות הלאומיות, האנרגיה והמים. עוד קובע החוק כי המלצות הוועדה יפורסמו באתר האינטרנט של משרד התשתיות הלאומיות, האנרגיה והמים;
3.	חובת מנכ"ל המשרד לדווח לוועדת הכלכלה של הכנסת, אחת לשנה, בדיון שתקיים הוועדה בהשתתפותו, על עמידה ביעדים לייצור חשמל מאנרגיה מתחדשת שנקבעו בהחלטת הממשלה, על יישום תכנית העבודה הרב-שנתית שגיבש השר ועל המלצות הוועדה הבין-משרדית שהוגשו לשר כאמור, בין אם החליט לאמץ אותן ובין אם לאו.